Ass n 14 di yulyu, d ass n lferḥ, d tameɣra i d-yellan deg ubraḥ n tɣiwant, d tin ur yekfin ara almi d 2 n ssbaḥ. Tayemmatt tefraḥ s yelli-s i ceṭṭḥen akked yiserdasen, maca wigi ɛussen mliḥ amnar-agi s ddeqs n yigulfa-nsen, i iḥebsen sdat n uɣerbaz. Irumyen rran-d ẓẓerb i wakken ad qarɛen tamuɣli n leqbayel i d-yusan ad nezhen, ad walin tiḥdayin. ẓẓerb-agi aberkan yexnunsen amzun yefraq gar leqbayel d yirumyen yemsekrahen, yesɛan ccḥani.